Finala WTA 1.000 de la Miami le va pune față în față pe americanca Danielle Collins şi kazaha Elena Rîbakina, ambele jucătoare câștigându-și semifinalele disputate joi.
Collins, care a anunţat că acesta va fi ultimul ei sezon în circuitul profesionist, a învins-o în penultimul act pe rusoaica Ekaterina Alexandrova, cu 6-3, 6-2, calificându-se în premieră într-o finală WTA 1.000.
De cealaltă parte, Rîbakina, numărul patru mondial, va disputa a doua sa finală consecutivă în Florida, după ce a dispus în semifinale de belarusa Victoria Azarenka în trei seturi, cu 6-4, 0-6, 7-6 (7/2). Anul trecut, Rîbakina era învinsă în ultimul act de cehoaica Petra Kvitova.
Kazaha, campioană la Wimbledon în 2022, a câştigat în acest an titluri la Brisbane, Abu Dhabi şi Doha.